Nígbà tí bàbá mi yọ sí Àjànnú-ìbẹ̀rù ti í ṣe oníbodè Igbó Olódùmarè òun náà mọ̀ pé òun dé ọ̀dọ̀ ẹbọra pàtàkì kan. Iwin yìí wọ ẹ̀wù péńpé tí ó dà bí ẹ̀wù ọdẹ pẹ̀lú ṣòkòtò kékeré kan tí kò ju orúnkún lọ, gbogbo ìwọ̀nyí kún fún ẹ̀jẹ̀ ó ń pọ́n kankan. Okùn igi ńlá kan ni ó fi ṣe ìgbànú tí ó sán mọ́ ara rẹ̀ ni ẹ̀gbẹ́ bẹ́ẹ̀ ni irun orí rẹ̀ kún tí ó dà bí irun orí aṣiwèrè tí oríṣiríṣi ìpàǹtí sì kún ibẹ̀ kítikìti. Láàárin orí rẹ̀ ni ihò kékeré kan ń bẹ èéfin kan sì ń rú látti ààrin ibẹ̀ jáde. Ẹfun àti osùn ni òun fi ṣe ọ̀sọ́ aláràbarà sí gbogbo ara, àti ojú àti imú ẹbọra náà sì dàbí ẹ̀gbẹ́ ògiri ilé òrìṣà, ó ba ni lẹ́rù gidigidi. Kùmọ̀ àti ọ̀gọ, ẹrù pàṣán àti ogunlọ́gọ̀ òkúta, egungun ènìyàn àti agbárí ẹranko, àgógó ẹnu ẹyẹ àti ọ̀ké àìmoye ìkarawun ìgbín ni ó yí Àǹjànnú-ìbẹ̀rù ká, ẹni tí i ṣe oníbodè Igbó Olódùmarè: iwin burúkú ni.
Nigba ti baba mi yo si Ajannu-iberu ti i se onibode Igbo Olodumare oun naa mo pe oun de odo ebora pataki kan. Iwin yii wo ewu penpe ti o da bi ewu ode pelu sokoto kekere kan ti ko ju orunkun lo, gbogbo iwonyi kun fun eje o n pon kankan. Okun igi nla kan ni o fi se igbanu ti o san mo ara re ni egbe bee ni irun ori re kun ti o da bi irun ori asiwere ti orisirisi ipanti si kun ibe kitikiti. Laaarin ori re ni iho kekere kan n be eefin kan si n ru latti aarin ibe jade. Efun ati osun ni oun fi se oso alarabara si gbogbo ara, ati oju ati imu ebora naa si dabi egbe ogiri ile orisa, o ba ni leru gidigidi. Kumo ati ogo, eru pasan ati ogunlogo okuta, egungun eniyan ati agbari eranko, agogo enu eye ati oke aimoye ikarawun igbin ni o yi Anjannu-iberu ka, eni ti i se onibode Igbo Olodumare: iwin buruku ni.